 NA TITUS OMINDE MCHUNGAJI ambaye ameshtakiwa pamoja na watu wawili kwa kukosa kulipa bili ya hoteli ya Sh370,000 baada ya kukaa katika hoteli moja mjini Eldoret kwa siku 41 wakati wa maombi kwa taifa ameambia mahakama ya Eldoret kwamba kama Yesu, yuko tayari kuchukua msalaba wa washtakiwa wenzake hasa katika kipindi cha Pasaka. Bw Alex Muimi Munyoki, 39, ameitaka mahakama iwaachilia wawili hao na kusalia naye, kwa kuwa yeye ndiye aliyekuwa na maono kutoka kwa Mungu kuombea taifa huku wawili hao wakiwa wageni wake katika chumba cha maombi. “Kama Yesu aliye kielelezo kwangu, waachilie kwa fadhili hawa wawili kama vile wezi wawili waliokuwa pamoja na Yesu msalabani walivyomwomba Yesu awakumbuke. Acha mahakama iwakumbuke wawili hawa kwa kuwa hawana hatia katika jambo hili. Haya ni maono yangu na ni wana-kondoo wa dhabihu tu waliokuwa wakiunga mkono maono yangu,” Bw Munyoki ameiambia mahakama. Akijibu ombi lake, hakimu mwandamizi Onkoba Mogire amemwambia mshtakiwa kuwa yeye si mlalamishi katika kesi hiyo hivyo hawezi kuondolea mashtaka washtakiwa wenzake. “Hoteli ndiyo iliwashtaki hivyo huwezi kutolewa kafara kwa niaba ya washtakiwa wenzako. Acha kila mmoja wenu abebe msalaba wake,” hakimu amemwambia. Katika kesi hiyo Bw Munyoki, Gilbert Muzami Mukisa, 32, na Bi Lilian Namangasa Walukana wameshtakiwa kwa kukosa kulipa bili yao ya hoteli. Pasta huyo alidai kupokea maono kutoka kwa Mungu akiwaelekeza waende Eldoret na kuomba dhidi ya magaidi, na amani, wakati nchi inapitia kipindi kigumu ikiwemo changamoto ya kiuchumi. Walikuwa wamekaa hotelini humo kwa siku 41 wakisali mchana na usiku. Lakini kukosa kulipia huduma za hoteli kulifanya usiamamizi wa hoteli hiyo kuanza kuwashuku na hatimaye wakaripoti kwa polisi kabla ya watatu hao kukamatwa. Walikaa katika chumba kimoja chenye vitanda viwili hotelini humo. Mahakama imeambiwa kuwa manomo Februari 15, 2023, washtakiwa walikuwa wakidaiwa deni katika Hoteli ya Goshen Inn la kima cha Sh371,500 kwa kudanganya kuwa mfadhili kutoka Marekani ndiye angelipa deni hilo. Bw Munyoki, kiongozi wa kundi hilo, alisema mfadhili kutoka Marekani aliyetambulika kwa jina la Bw Rooney, ambaye alidai kukutana naye katika mji wa Machakos, aliahidi kulipa bili ya hoteli hiyo, lakini juhudi zake za kufikia mfadhili wake kupitia simu ya rununu ziliambulia patupu. Wakati wa kukaa kwao, Bw Munyoki alizoea kulala kitanda kimoja na mshirika wa kiume huku Bi Walukana akilala kwenye kitanda kingine, huku wakiendelea na maombi kwa ajili ya taifa usiku na mchana. Hivyo ndivyo aliambia wapelelezi. Walikanusha mashtaka. Bw Munyoki aliambia maafisa wa upelelezi kwamba mnamo Februari 15, Mungu alimuelekeza katika hoteli ya Goshen, ambako alipanga chumba kwa ajili ya kundi hilo kuanza kusali na kufunga kwa ajili ya nchi hadi Machi 28. Katika taarifa yake inayopatikana katika faili ya mahakama, Bw Munyoki alidai kuwa Mungu alimwambia kuhusu ujio wa Yesu katika ndoto. Bw Munyoki, anayetoka Kaunti ya Kitui, alisema alilelewa katika Kanisa la Redeemed Gospel Church na ana mzigo wa kuombea Taifa. Amesisitiza kuwa licha ya dhiki zake ataendelea kuliombea taifa hili hata akiwa gerezani jinsi Paulo na Sila wa Biblia walivyofanya wakiwa gerezani. Kila mmoja waliachiliwa kwa dhamana ya Sh80,000 na dhamana mbadala ya pesa taslimu Sh60,000. Kesi hiyo itasikilizwa Juni 6. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  